पाएं अपने शहर की ताज़ा ख़बरें और फ्री ई-पेपरडाउनलोड करें
रांची। राज्यपाल डॉ. सैयद अहमद ने कहा कि झारखंड को उग्रवादियों की शरणस्थली नहीं बनने दिया जाएगा। इसके लिए राज्य प्रशासन द्वारा राष्ट्रीय एजेंसियों के साथ सक्रिय सहयोग किया जा रहा है। राज्य में सब्सिडियरी मल्टी एजेंसी सेंटर(एसएमएसी) की स्थापना की जा चुकी है जिसके बल पर खुफिया तंत्रों का आपसी तालमेल संभव हो सका है।
इसी तरह से विशेष शाखा के तहत साइबर रिसर्च डिफेंस सेंटर (सीडीआरसी) का गठन किया गया है। राज्य में आतंकवाद एवं संगठित अपराध से निबटने के लिए आतंकवाद विरोधी दस्ता की स्थापना की जा रही है।राज्यपाल डॉ. सैयद अहमद बुधवार को नई दिल्ली के विज्ञान भवन में प्रधानमंत्री डॉ. मनमोहन सिंह की अध्यक्षता में 'आंतरिक सुरक्षा' पर बुलाई गई बैठक में बोल रहे थे।
नियंत्रण कक्ष को धारदार बनाया गया
राज्य में प्रदेश स्तर एवं जिला स्तर पर नियंत्रण कक्ष की पुनस्र्थापना की गई है। इसमें ज्यादा कर्मियों को तैनात किया गया है ताकि आम लोगों को 24 घंटे आवश्यक सेवा उपलब्ध हो सके। राज्य के चार बड़े शहरों रांची, जमशेदपुर, धनबाद एवं बोकारो में पुलिस की गश्ती बढ़ाई गई है।
महिला उत्पीडऩ रोकने के लिए छेड़छाड़ रोधी कोषांग एवं शक्ति मोबाइल वाहन सेवा प्रारंभ की गई है। इसके साथ ही विधि व्यवस्था के मामले में गंभीर घटनाओं पर विशेष ध्यान दिया जा रहा है। झारखंड में विधि व्यवस्था की स्थिति आम तौर पर संतोषजनक एवं नियंत्रण में कही जा सकती है।
झारखंड में गैर नक्सली आतंकी घटना नहीं
राज्यपाल ने कहा कि झारखंड में कोई गैर नक्सली आतंकी घटना नहीं हुई है। यह अलग बात है कि देश के अन्य भागों में सक्रिय कुछ उग्रवादी तत्वों, उनके रिश्तेदारों एवं परिचितों द्वारा यहां शरण दिए जाने के आरोप अवश्य लगे हैं। हाल में मंजर इमाम नामक कथित आरोपी को झारखंड पुलिस के सहयोग से गिरफ्तार किया गया था।
इसके पहले भी झारखंड पुलिस के सहयोग से एहतेशाम को पकड़ा गया था। आतंकी घटनाओं को रोकने के लिए इस तरह की घटनाओं से प्रभावित राज्यों से संबंधित मामलों पर राष्ट्रीय एजेंसियों को राज्य पुलिस आवश्यक सहयोग कर रही है।
अपराधियों को श्रेणियों में बांटा जा रहा
राज्य में पकड़े गए एवं वांटेड अपराधियों को ए, बी एवं सी श्रेणियों में बांटा गया है ताकि घटनाओं का त्वरित निष्पादन किया जा सके। इसके साथ ही सभी एसपी कार्यालयों में अपराधियों का व्यापक डाटा बेस तैयार किया जा रहा है। इसे राज्य पुलिस डाटा सेंटर से जोड़ा जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn